**דבר המדריכה הראשית**

**ברוכים הבאים למחזור מ"ז של המכללה לביטחון לאומי.**

שנת הלימודים הצפויה נועדה להקנות לכם ידע רחב על מרכיבי הביטחון הלאומי, הן ברמה הגלובאלית והן אלו של מדינת ישראל. מחשבה מרובה הושקעה בבניית תכנית לימודים עשירה ומגוונת, אך בה בעת גם גמישה. זאת, כדי שנוכל לנצל הזדמנויות ללימוד ולשיח אל מול המציאות המשתנה והמתהווה, ולהבטיח שתכנית הלימודים תיוותר רלבנטית לאורך כל השנה.

אנו מזמינים אתכם להשפיע על הלמידה. שתפו והשפיעו באמצעות הידע המקצועי הייחודי שלכם, ובאמצעות הניסיון המצטבר והרב שצברתם עד כה.

מטרתנו היא כי תסיימו את שנת המב"ל עם ידע רב יותר בתחומי הביטחון הלאומי, ראייה רחבה רב-מימדית ורב-תחומית, כלי חשיבה וניתוח אסטרטגיים, ולא פחות חשוב – שתרכשו חברים חדשים לחיים. סגל ההדרכה, הסגל האקדמי, המרכז ללימוד בכירים, יועצי המכללה ומטה המכללה ערוכים להעניק לכם סיוע שיאפשר כל זאת, ולייצר יחד איתכם אווירה שתאפשר פתיחות, סקרנות, מחקר, למידה משמעותית ופיתוח קשרים בינאישיים.

אנו מצפים כי תתנהלו כבכירים, תוך פתיחות מחשבתית, הקשבה וכבוד לזולת, שתישאו באחריות על הלמידה וההתפתחות האישית שלכם במהלך שנת הלימודים, תעמיקו בתחומי הלמידה שמעניינים אתכם, תיזמו ותפתחו חשיבה ביקורתית.

נפלה בחלקכם זכות גדולה להיות חלק מקבוצה קטנה ויוקרתית, שנכללים בה המשתתפים במחזור מ"ז במכללה לביטחון לאומי של מדינת ישראל. עם תום שנת הלימודים תצטרפו לקבוצה גדולה יותר ויוקרתית לא פחות של בוגרי המב"ל לדורותיה שהנהיגו ומנהיגים את מדינת ישראל. תקוותנו שגם אתם תימנו בעתיד על הנהגת המדינה והובלתה בארגונים השונים.

אני מאחלת לכם שנה פורייה, מרחיבת אופקים, מאתגרת מחשבתית ומהנה. שנת המב"ל היא ייחודית וחד פעמית. בכוחכם לעשות אותה שנה משמעותית עבורכם. הבחירה בידכם – נצלו את ההזדמנות!

**מירב צפרי-אודיז**

**המדריכה הראשית**